J.C. Schlichtkrull
J.C. Schlichtkrull, Johan Christopher Schlichtkrull, 1866-1945, dansk maler, uddannet på Kunstakademiet 1885-88, derefter på Kunstnernes Frie Studieskoler hos P.S. Krøyer.
Schlichtkrull malede dels landskaber med vægt på lys og farve, især fra Hammer Bakker i Vendsyssel, hvor han boede fra 1920'erne, dels interiørskildringer, genremotiver og en lang række portrætter. Han var lærer ved Kunstskolen for Kvinder på Kunstakademiet 1899-1908 og modtog Eckersbergs Medalje i 1907.